सदाबहार कैलेंडर के सृजन का नशा चढ़ने की भी एक सदाबहार पृष्ठभूमि है. सन 2011 के अंत में मुझे एक कैलेंडर को देखने का अवसर मिला. इस कैलेंडर की झलक मुझे मेरे मायके के शहर जयपुर में दिखी. मैं मायके गई हुई थी और एक दिन के लिए, उसी शहर में अपनी बड़ी बहिन के घर भी गई. मेरी बड़ी बहिन की छोटी बहू के कमरे में यह कैलेंडर रखा हुआ था. मेरी नज़र उस पर गई और उस पेज पर जो कुछ लिखा हुआ था, उसे मैंने उत्सुकतावश पढ़ा. फिर क्या था, वह टेबिल कैलेंडर मैंने हाथ में उठा लिया और एक-एक कर पूरे 31 अनमोल वचन पढ़ती चली गई. एक-एक अनमोल वचन मानो दिल में उतरता चला गया. कुछ-कुछ जाने-पहचाने अनमोल वचनों से अभिभूत तो थी ही, अंत में पहुंचकर देखा, तो वे अनमोल वचन हमारे उन परम पूजनीय सद्गुरु का लिखा हुआ था, जिनके सत्संगमय साये में मैं पूरे 21 साल तक पली-बढ़ी. अब तो मेरे लिए यह कैलेंडर और भी महत्त्वपूर्ण बन गया. मेरे मन में इस अनमोल कैलेंडर को अपना बना लेने की ललक जगी थी, लेकिन बहू का कैलेंडर लेकर कदापि नहीं. कैलेंडर मनभावन चित्रों से सुसज्जित सूरत में बहुत सुंदर भी था और सीरत में भी, इसलिए मुझे बहुत अच्छा लगा था. अभी मैं उसे उलट-पलट ही रही थी, कि हमारी बहूरानी आ गई. मैंने उस कैलेंडर की बहुत तारीफ़ की और उससे पूछा, कि यह कहां से मिल सकेगा? उसने बताया, कि यह बाज़ार में तो नहीं मिलेगा, लेकिन मैं कोशिश करके अपनी उस सहेली से मंगा सकती हूं, जिसने अपने गृह-प्रवेश पर ये कैलेंडर बांटे थे. उसने तत्काल सखी को फोन लगाया और पता चला, कि उसके पास शायद एक कैलेंडर बचा हुआ था. मेरी किस्मत अच्छी थी, थोड़ी देर बाद उसका फोन आया, कि कैलेंडर मिल गया है. बहूरानी ने अपने बेटे को भेजकर आनन-फानन वह कैलेंडर मंगा लिया और मुझे सप्रेम दिया. मैंने पुनः एक बार पढ़ा और अपने पर्स में रख लिया. उसी समय मैंने उसका नाम ‘सदाबहार कैलेंडर’ रख दिया. सदाबहार इसलिए, कि हर रोज़ इसके एक-एक अनमोल वचन में तन-मन में नवल उत्साह भरने की अपार-असीम संभावना निहित थी और ये मेरे प्रिय सदाबहार फूलों की तरह कभी पुराने नहीं पड़ने वाले थे.